**

VLADA REPUBLIKE HRVATSKE

Zagreb, 28. ožujak 2024.

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

|  |  |
| --- | --- |
| **PREDLAGATELJ:**  | Središnji državni ured za razvoj digitalnog društva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PREDMET:** | Prijedlog odluke o donošenju Programa politike „Put u digitalno desetljeće 2030.“ |

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Na temelju članka 30. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_ ožujka 2024. donijela

**O D L U K U**

**o donošenju** **Programa politike „Put u digitalno desetljeće 2030.“**

 **I.**

Donosi se Program politike „Put u digitalno desetljeće 2030.“ u tekstu koji je Vladi Republike Hrvatske dostavio Središnji državni ured za razvoj digitalnog društva aktom KLASA: 011-023/24-03/01, URBROJ: 524-02-01-02/2-24-29 od 20. ožujka 2024.

 **II.**

Ovom Odlukom osigurava se provedba Odluke (EU) 2022/2481 Europskog parlamenta i Vijeća od 14. prosinca 2022. o uspostavi programa politike za digitalno desetljeće do 2030. (SL L 323, 19.12.2022.).

 **III.**

Sredstva za provedbu Programa politike „Put u digitalno desetljeće 2030.“ osigurana su u državnom proračunu Republike Hrvatske i sredstvima Europske unije.

 **IV.**

Zadužuje se Središnji državni ured za razvoj digitalnog društva da o donošenju ove Odluke na odgovarajući način izvijesti tijela državne uprave nadležna za pripremu i provođenje Programa politike „Put u digitalno desetljeće 2030.“.

 **V.**

Program politike „Put u digitalno desetljeće 2030.“ objavit će se na mrežnim stranicama Središnjeg državnog ureda za razvoj digitalnog društva.

**VI.**

Ova Odluka stupa na snagu prvog dana od dana objave u „Narodnim novinama“.

KLASA:

URBROJ:

PREDSJEDNIK

mr. sc. Andrej Plenković

**O B R A Z L O Ž E N J E**

U okviru provedbe europskog Programa politike za digitalno desetljeće do 2030., svaka država članica dužna je izraditi nacionalni program, koji će definirati doprinos pojedine države u ostvarenju općih i digitalnih ciljeva digitalne transformacije koji su zadani europskim programom i koji se moraju doseći do 2030. godine.

Hrvatski program politike „Put u digitalno desetljeće 2030.“(u daljnjem tekstu: Roadmap) nastao je pod koordinacijskim vodstvom Središnjeg državnog ureda za razvoj digitalnog društva (u daljnjem tekstu: SDURDD) kao rezultat suradnje, za tu svrhu osnovane radne skupine koja je imala više od 40 članova iz mjerodavnih tijela državne uprave, akademske zajednice i zainteresiranih gospodarskih udruženja (Hrvatske udruge poslodavaca i Hrvatske gospodarske komore). Dokument se oslanja na Strategiju digitalne Hrvatske 2032., EU Program politike za digitalno desetljeće do 2030., važeće nacionalne planove te Nacionalni plan oporavka i otpornosti. Hrvatski Roadmap revidirat će se svake 2 godine.

Hrvatski Roadmap ima 7 poglavlja, unutar kojih se obrađuju unaprijed definiranih 12 digitalnih i općih ciljeva. Svakim ciljem, digitalnim i općim, država članica treba putem predloženih nacionalnih politika i detaljno raspisanih mjera kvantificirati svoj doprinos ciljnoj vrijednosti Europske unije - uspješna digitalna transformacija Europske unije do 2030.

Roadmap polazi od analize stanja u kojoj su identificirane do sada poduzete aktivnosti u digitalizaciji, sadrži nacionalne putanje i vrijednosti za doprinos ostvarenju ciljeva te razrađuje 30-ak konkretnih mjera. Roadmap sadrži i informacije o dosadašnjim financijskim ulaganjima u digitalnu transformaciju s uključenim kvantifikacijama o predstojećim troškovima. Konačno, predmetni dokument sadrži i pregled višedržavnih projekata, s naglaskom na projekte zajedničkih višedržavnih digitalnih infrastrukturnih konzorcija (European Digital Infrastructure Consortium- EDIC) proizašlih iz programa „Put u digitalno desetljeće 2030“*.* Isti predstavljaju svojevrsno partnerstvo između najmanje triju država i privatnih dionika te su zamišljeni kao poluga za ostvarivanje ciljeva iz Programa politike za digitalno desetljeće do 2030.

Republika Hrvatska planira sudjelovati u osam EDIC-projekata:

1. EUCAIM EDIC
2. Agri food EDIC
3. 1+million genom
4. EDIC  za jezične tehnologije – ALT-EDIC
5. Innovative Massive Public Administration interConnected Transformation Services (IMPACTS) EDIC
6. European Blockchain Services Infrastructure Consortium EBSIC-EDIC
7. Local Digital Twins
8. EDIC for the deployment of the Cybersecurity Skills Academy

Ovom Odlukom osigurava se provedba Odluke (EU) 2022/2481 Europskog parlamenta i Vijeća od 14. prosinca 2022. o uspostavi programa politike za digitalno desetljeće do 2030. (SL L 323, 19.12.2022.).